b'\n_START_ARTICLE_\nSinger Building\n_START_SECTION_\nIseloomustus\n_START_PARAGRAPH_\nSee oli 47-korruseline ja 186,57 meetri k\xc3\xb5rgune kontorihoone, mis v\xc3\xb5eti ehitustegevuse l\xc3\xb5ppedes 1908. aastal kasutusele Singeri \xc3\xb5mblusmasinaid tootva ettev\xc3\xb5tte peakontorina. Aastatel 1908\xe2\x80\x931909 oli see k\xc3\xb5rgeim hoone maailmas, mil see \xc3\xbcletas Philadelphia linnavalitsuse hoonet (167\xc2\xa0m), kuid j\xc3\xa4i varsti k\xc3\xb5rguselt alla paar kilomeetrit eemal 1909. aastal ehitatud Metropolitan Life Insurance Company Towerile (213\xc2\xa0m). 1912. aastal valmis paari kvartali l\xc3\xa4heduses uue maailma k\xc3\xb5rgeima hoonena Woolworthi kaubandusketi  neogooti arhitektuuristiilis peakontor Woolworth Building (241,4\xc2\xa0m). Mitmek\xc3\xbcmne aasta v\xc3\xa4ltel olid Singer Building ja Woolworth Building kui ka City Investing Building \xc3\xbched New Yorgi all-linna silueti silmapaistvamad s\xc3\xb5jaeelse vabaturukapitalismi s\xc3\xbcmbolid ja ikoonilisemad maam\xc3\xa4rgid._NEWLINE_Singer Buildingu torni tipus lehvis mitmek\xc3\xbcmne meetri pikkune lipp s\xc3\xb5naga \xe2\x80\x9cSinger\xe2\x80\x9d.\n_START_SECTION_\nModerniseerimine\n_START_PARAGRAPH_\n1961. aastal m\xc3\xbc\xc3\xbcs Singer hoone ning kolis oma kontorid uude asukohta Rockefeller Centeris. 1968. aastal lammutas uus omanik United States Steel Corporation selle koos k\xc3\xb5rvalasunud k\xc3\xb5rghoone City Investing Buildinguga (148,4 m), kuna hoone pakkus kitsa tornina v\xc3\xa4hest kasulikku \xc3\xbcldpinda (vaid 390 m\xc2\xb2 korruse kohta). Hoonet ei oldud j\xc3\xb5utud enne mahalammutamist arhitektuurim\xc3\xa4lestisena kaitse alla v\xc3\xb5tta, mida peetakse New Yorgi linnaehituse ajaloos \xc3\xbcheks suurimaks veaks. T\xc3\xa4nap\xc3\xa4eval asub endisel Singer Buildingu krundil tunduvalt mahukam One Liberty Plaza modernistlik k\xc3\xb5rghoone.\n_START_SECTION_\nDestruktsioon\n_START_PARAGRAPH_\nSiiani on see olnud l\xc3\xa4bi aegade k\xc3\xb5rgeim ettekavatsetult lammutatud hoone maailmas, p\xc3\xa4rast 11. septembri terrorir\xc3\xbcnnakuid on see olnud k\xc3\xb5rguselt neljas h\xc3\xa4vitatud hoone.'